Birthe Skaarup (DF), 2003-02-28:
Ja, nu ved vi jo alle sammen efterhånden, hvorfor det her forslag er fremsat: for at skabe et retsligt grundlag for at komme videre til at lave disse sundhedsrum, som det nu hedder, og ikke fixerum.
Men o.k., vi er åbne over for, at vi skal hjælpe også denne gruppe.
Det, man vil prøve med det her forslag, er at nå de misbrugere, som det ellers er svært at få fat i, og kun disse skal have adgang til at benytte fixerummene og ikke de lejlighedsvise stofmisbrugere.
Narkotikaindustrien er så stærk, der er magtfulde økonomiske interesser bag salg og markedsføring af narkotika, og vi mener, at staten bør benytte helt anderledes metoder i krigen mod narkoen.
Det er en ulykkelig kendsgerning, at stadig flere unge indtager narkotiske stoffer, og at der er adgang til disse næsten overalt, hvor ungdommen færdes.
Det, der gør os så bekymrede, er, at selv om man med forslaget her peger på de mere belastende misbrugere, mener vi stadig, at der er andre instrumenter, vi bør tage i brug for at få misbrugerne i tale, eksempelvis styrkelse af narkopolitiet og en endnu større social indsats.
Nu er socialministeren for kort tid siden kommet med en behandlingsgaranti på 14 dage for misbrugerne, og Dansk Folkeparti har også stillet flere forslag i den anledning.
Hvad er det, vi mangler af tilbud?
Hvordan kan vi nå de hårdest belastede?
For noget må der jo mangle, det er vi fuldstændig klare over.
Som vi ser det, er det simpelt hen måske også, fordi nogle misbrugere ikke vil ud af et misbrug.
De tilbud, vi gerne vil have, skal være afvænning, når misbrugerne er motiverede, mulighed for omsorg og pleje af de misbrugere, som er hårdest belastede, et sted at bo med en personalesammensætning, som matcher det, en misbruger har behov for.
Dansk Folkeparti har hele tiden været imod fixerum og gratis lægeordineret heroin, det er efter vores vurdering uforeneligt i kampen mod narkotikaen.
Vi vil som sagt hellere behandle end kaste håndklædet i ringen.
Men vi anerkender, at der er problemer med en gruppe af misbrugere, som vi også bør prøve på at nå igen med afvænning, behandling og andre sociale tiltag, men ikke med accept af narkoindtag.
Det er en glidebane hen imod at fortælle den del af befolkningen, som ikke er hårdt belastet af narkotika, at i disse rum er misbrug og indtagelse af narko legalt. Hvad der naturligvis også gør stærkt indtryk på os, er, når Landsforeningen af Pårørende til Misbrugere siger, at med den erfaring, de har, tror de ikke et sekund på, at de misbrugere, der har købt et ulovligt stof, vil bruge tid på at gå hen til et fixerum.
De fixer i nærheden af, hvor de køber stoffet og vil ikke gå til et fixerum.
Mange fixer nemlig ikke bare én gang i døgnet, men rigtig mange gange.
De påpeger også, Landsforeningen af Pårørende til Misbrugere, at de er nervøse for, at der opstår centraler for køb og salg af narkotika.
En anden ting, som de også påpeger, og noget af det, jeg tidligere har været inde på, er døgnbehandlingen.
Hvis der kan reddes liv, er det det, der skal til.
Hjælpen er ikke fixerum eller sundhedsrum, men stoffri behandling med behandlingsgaranti.
Det giver de hårde misbrugere en reel chance for at komme ud på den rigtige side med selvrespekten i behold.
Det er lovligt, og det er langt mere værdigt.
Sådan lyder også udtalelserne fra de pårørende.
Som sagt er vi i Dansk Folkeparti med på disse linjer, og derfor kan vi ikke støtte forslaget.